SKRIFTLIG FORESPØRGSEL E-0923/02

af Daniela Raschhofer (NI) til Kommissionen

(5. april 2002)

Om: Transport af afdøde inden for Den Europæiske Union

Transporten af afdøde inden for Den Europæiske Union afvikles i øjeblikket i overensstemmelse med bestemmelserne i Berlin-aftalen (1937) og Europarådets Strasbourg-konvention fra 1973. Disse bestemmelser er problematiske af flere grunde, da de ikke i tilstrækkeligt omfang tager højde for det europæiske indre marked. Desuden opstår der på grund af bestemmelserne store omkostninger, som på den ene side skyldes mangelfuld harmonisering af formaliteterne og på den anden side, at der foreskrives obligatoriske produkter (f.eks. ligkister af zink).

Det er derfor vanskeligt at forklare de efterladte, at det er muligt at transportere en afdød gennem hele Østrig uden krav om, at kisten skal være en zinkkiste, mens der foreskrives en sådan kiste for en kort transport på kun 10 km for strækningen Salzburg Freilassing.

Kan Kommissionen anføre, hvilke foranstaltninger der kan træffes, så den grænseoverskridende transport af afdøde ikke bliver vanskeligere end transport inden for en medlemsstat?

Samlet svarafgivet på Kommissionens vegne af Frederik Bolkesteinpå skriftlige forespørgsler E-0923/02, E-0935/02, E-1122/02 og E-1133/02

(8. maj 2002)

Kommissionen henviser til sit fælles svar på skriftlig forespørgsel E-0073/02 af Michael Cashman, E-0087/02 af Cristiana Muscardini, E-0210/02 af Piia-Noora Kauppi, E-0344/02 af Eija-Riitta Anneli Korhola, E-0346/02 af Marjo Matikainen-Kallström, E-0407/02 af Nicole Thomas-Mauro og E-0679/02 af Marialiese Flemming(1). Til orientering gengives Kommissionens holdning nedenfor.

Kommissionen er klar over, at grænseoverskridende hjemsendelse af døde er et følsomt og vanskeligt emne, der kan medføre betydelige lidelser for den afdødes familie.

Kommissionen er også bekendt med en række tilfælde, belyst af en række aktuelle skriftlige forespørgsler, hvor hjemsendelse af døde fra én medlemsstat til en anden har budt på vanskeligheder. Kommissionen råder imidlertid ikke over oplysninger eller statistikker, der kan give et overblik over dette problem og dets omfang.

I forbindelse med dette emne opstår der en række spørgsmål, nogle af disse i relation til forskellige fællesskabspolitikker som f.eks. transport, sundhed, fri bevægelighed osv. Der synes imidlertid ikke at være en klar fællesskabskompetence for alle disse aspekter. Hertil kommer, at bestemmelserne omkring grænseoverskridende transport af døde findes i den internationale Berlin-aftale (1937, nr. 4391 i Folkeforbundets samling af traktater) samt i Europarådets aftale fra september 1973 om overførsel af døde. Under alle omstændigheder må man erindre sig, at medlemsstaterne i forbindelse med udarbejdelsen af bestemmelser vedrørende transport af døde i henhold til Domstolens retspraksis skal sørge for, at håndhævelsen af disse sker på en ikke-diskriminerende basis. Undtagelser med begrundelse i hensynet til den offentlige sundhed skal også ske i overensstemmelse med Domstolens retspraksis.

Med baggrund i ovennævnte forhold agter Kommissionen fortsat at følge disse emner nøje, men den vil ikke umiddelbart indlede nogen specifik foranstaltning.

(1) EFT C 160 E af 4.7.2002, s. 178.